Maktabgacha ta’lim sohasida davlat-xususiy sheriklikni rivojlantirishga doir qo‘shimcha chora-tadbirlar to‘g‘risida

Davlat-xususiy sheriklik shaklidagi nodavlat maktabgacha ta’lim tashkilotlarini tashkil etish ishlarini jadallashtirish hamda ushbu sohaga xususiy sektorni kengroq jalb etish orqali maktabgacha ta’lim qamrovini oshirish maqsadida:
 1. 2018-2019-yillarda nodavlat maktabgacha ta’lim tashkilotlarini tashkil etish uchun 1 412 ta davlat-xususiy sheriklik to‘g‘risidagi bitimlar imzolanganligi, ulardan:
 1 097 tasi bo‘yicha imtiyozli kreditlar ajratilganligi, 74 tasi bo‘yicha bitimlar bekor qilinganligi;
 241 tasi bo‘yicha moliyaviy manbalar mavjud bo‘lmaganligi sababli bugungi kungacha kreditlar ajratilmaganligi ma’lumot uchun qabul qilinsin.
 2. Maktabgacha ta’lim vazirligi va Moliya vazirligining 2018-2019-yillarda imzolangan hamda bugungi kunga qadar moliyalashtirilmasdan qolgan 241 ta davlat-xususiy sheriklik to‘g‘risidagi bitimlarga kredit mablag‘larini bosqichma-bosqich ajratish to‘g‘risidagi taklifi ma’qullansin.
 Mazkur kreditlarni moliyalashtirish manbalari etib quyidagilar belgilansin:
 qurilish ishlari boshlangan bitimlar bo‘yicha — Saudiya taraqqiyot jamg‘armasidan jalb etilayotgan 10,9 mln AQSh dollari ekvivalentidagi imtiyozli qarz mablag‘lari hamda tijorat banklarining o‘z mablag‘lari;
 qurilish ishlari boshlanmagan bitimlar bo‘yicha — O‘zbekiston Respublikasi Prezidentining 2020-yil 6-noyabrdagi PQ-4883-son qaroriga muvofiq 2021-yilning II yarmida ushbu maqsadlar uchun jalb qilinadigan umumiy qiymati 70 mln AQSh dollari miqdoridagi tashqi qarz mablag‘lari. 
 3. Belgilansinki:
 imzolangan 241 ta davlat-xususiy sheriklik to‘g‘risidagi bitimlarni moliyalashtirish uchun kreditlar 7 yil muddatga 2 yillik imtiyozli davr bilan beriladi;
 Saudiya taraqqiyot jamg‘armasi va tashqi qarz mablag‘lari hisobidan kreditlar O‘zbekiston Respublikasi Prezidentining 2020-yil 30-yanvardagi PQ-4581-son qarorining 3-bandi “b” kichik bandida ko‘rsatilgan tabaqalashtirilgan foiz stavkalarida ajratiladi;
 tijorat banklarining mablag‘lari hisobidan kreditlar bozor foiz stavkalarida ajratiladi;
 umumiy qiymati 5 milliard so‘mdan, foiz stavkasi Markaziy bank asosiy stavkasining 1,5 baravaridan oshmagan tijorat banklarining milliy valyutada ajratiladigan kredit va lizinglari bo‘yicha uning asosiy stavkadan oshgan, biroq asosiy stavkaning 30 foizidan ko‘p bo‘lmagan qismini qoplash uchun uch yil muddatgacha Tadbirkorlik faoliyatini qo‘llab-quvvatlash davlat jamg‘armasi tomonidan kompensatsiya taqdim etiladi; 
 kreditlar davlat-xususiy sheriklik to‘g‘risidagi bitimlarda nazarda tutilgan, xususiy sherikning o‘z mablag‘lari hisobidan bajarilishi (sotib olinishi) lozim bo‘lgan ishlar (tovarlar) to‘liq amalga oshirilganidan so‘ng, tijorat banklari tomonidan moliyalashtiriladi;
 Saudiya taraqqiyot jamg‘armasi va tashqi qarz mablag‘lari hisobidan ajratilgan kreditlar bo‘yicha xususiy sherik tomonidan to‘lanadigan foiz stavkasining 1 foizi tijorat bankida qoldiriladi, qolgan qismi O‘zbekiston Respublikasining respublika budjeti daromadiga o‘tkaziladi.
 4. Maktabgacha ta’lim vazirligi (A.V. Shin):
 uch hafta muddatda davlat-xususiy sheriklik to‘g‘risidagi bitim imzolanib, moliyalashtirilmasdan qolgan 241 ta loyihaning amaldagi holatini, shu jumladan bajarilgan qurilish ishlari hajmini o‘rganib chiqsin hamda ularning reytingini shakllantirsin;
 bir oy muddatda belgilangan tartibda shakllantirilgan reyting asosida moliyalashtirish manbalarini ko‘rsatgan holda loyihalar ro‘yxatini tuzsin hamda tasdiqlash uchun Vazirlar Mahkamasiga kiritsin.
 5. Moliya vazirligi (J.I. Abruyev) zaruratga ko‘ra O‘zbekiston Respublikasi respublika budjetining qo‘shimcha manbalari hisobidan Tadbirkorlik faoliyatini qo‘llab-quvvatlash davlat jamg‘armasiga qo‘shimcha mablag‘larni ajratsin.
 6. Maktabgacha ta’lim vazirligi (A.V. Shin):
 Investitsiyalar va tashqi savdo vazirligi (L.Sh. Qudratov) bilan birgalikda O‘zbekiston Respublikasi Prezidentining 2020-yil 6-noyabrdagi PQ-4883-son qaroriga muvofiq davlat-xususiy sheriklik to‘g‘risidagi bitimlarni moliyalashtirish uchun qiymati 70 mln AQSh dollari miqdoridagi tashqi qarz mablag‘larini jalb qilish ishlarini jadallashtirsin;
 ushbu mablag‘lar hisobidan amalga oshiriladigan yangi loyihalarni har bir hududdagi mavjud maktabgacha ta’lim tashkilotlari, maktabgacha yoshdagi bolalar soni hamda ularning qamrovi darajasini tahlil qilgan holda odillik va shaffoflik tamoyillari asosida tanlasin va ularni amalga oshirish bo‘yicha bitimlarni imzolasin.
 7. O‘zbekiston Milliy axborot agentligi, O‘zbekiston Milliy teleradiokompaniyasi hamda Axborot va ommaviy kommunikatsiyalar agentligi mazkur qarorning mazmun-mohiyati va amaliy ahamiyatini yoritishga oid maqolalar, brifinglar, press-konferensiyalar va tematik teleko‘rsatuvlarni tashkil etsin.
 8. O‘zbekiston Respublikasi Prezidentining ayrim qarorlariga ilovaga muvofiq o‘zgartirish va qo‘shimchalar kiritilsin.
 9. Maktabgacha ta’lim vazirligi (A.V. Shin) manfaatdor vazirlik va idoralar bilan birgalikda bir oy muddatda qonunchilik hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 10. Mazkur qaror ijrosini samarali tashkil etishga mas’ul va shaxsiy javobgar etib maktabgacha ta’lim vaziri A.V. Shin hamda moliya vaziri T.A. Ishmetov belgilansin.
 Qaror ijrosini har chorakda muhokama qilib borish, ijro uchun mas’ul idoralar faoliyatini muvofiqlashtirish va nazorat qilish O‘zbekiston Respublikasi Bosh vazirining o‘rinbosari B.A. Musayev zimmasiga yuklansin.
 1. O‘zbekiston Respublikasi Prezidentining 2018-yil 5-apreldagi “Maktabgacha ta’lim tizimini yanada rag‘batlantirish va rivojlantirish chora-tadbirlari to‘g‘risida”gi PQ-3651-son qaroriga 1-ilovada:
 a) 5-band quyidagi tahrirda bayon etilsin:
 “Xususiy sherikni tanlab olish O‘zbekiston Respublikasining “Davlat-xususiy sheriklik to‘g‘risida” gi Qonuni talablari asosida amalga oshiriladi”;
 b) 27-band quyidagi tahrirda bayon etilsin:
 “Davlat-xususiy sheriklik loyihasining konsepsiyasi tasdiqlangandan hamda bitim imzolangandan keyin uch kalendar kuni mobaynida Vazirlik rasmiy tartibda uch nusxadan iborat loyiha konsepsiyasi, loyihani baholash hujjatlari va bitimning elektron va qog‘oz ko‘rinishdagi nusxalarini O‘zbekiston Respublikasi Moliya vazirligi huzuridagi Davlat-xususiy sheriklikni rivojlantirish agentligiga DXSh loyihalarining reyestriga kiritish uchun taqdim qiladi”;
 v) 36-bandning uchinchi xatboshisi “bitim shartlarini bajarish” so‘zlaridan oldin “O‘zbekiston Respublikasi Moliya vazirligi huzuridagi Davlat-xususiy sheriklikni rivojlantirish agentligi bilan birgalikda” so‘zlari bilan to‘ldirilsin;
 g) 103-band quyidagi mazmundagi uchinchi xatboshi bilan to‘ldirilsin:
 “2021-yil 1-maydan boshlab boquvchisini yo‘qotgan ayollar farzandlarining ota-onalar badali to‘lovlarini tegishli hududdagi 9 soatlik davlat maktabgacha ta’lim tashkilotlari uchun belgilangan miqdorlarda qoplab berish”;
 d) 104-band quyidagi mazmundagi ikkinchi xatboshi bilan to‘ldirilsin:
 “boquvchisini yo‘qotgan ayollar farzandlarini bepul o‘qitish”.
 2. O‘zbekiston Respublikasi Prezidentining 2020-yil 30-yanvardagi “Maktabgacha ta’lim sohasida davlat-xususiy sheriklikni yanada rivojlantirish chora-tadbirlari to‘g‘risida”gi PQ-4581-son qarorida:
 a) 3-bandning “b” kichik bandi quyidagi tahrirda bayon etilsin:
 “b) 2018-2019-yillarda belgilangan tartibda tuzilgan hamda xalqaro moliya institutlaridan ushbu maqsadlar uchun jalb etiladigan imtiyozli kreditlar (qarzlar) hisobidan moliyalashtiriladigan bitimlar bo‘yicha kreditlar:
 Toshkent va Nukus shaharlari, viloyatlarning ma’muriy markazlari hamda 1-ilovada keltirilgan viloyat bo‘ysunuvidagi shaharlarda — 7 yil muddatga, shu jumladan, 2 yillik imtiyozli davr bilan yillik 12 foiz stavka bo‘yicha;
 tumanlarning ma’muriy markazlarida — 7 yil muddatga, shu jumladan, 2 yillik imtiyozli davr bilan yillik 8 foiz stavka bo‘yicha;
 tumanlarning boshqa hududlarida — 7 yil muddatga, shu jumladan, 2 yillik imtiyozli davr bilan yillik 5 foiz stavka bo‘yicha beriladi;”;
 b) 4-bandning uchinchi xatboshisidagi “2 foizi” so‘zlari “1 foizi” so‘zlari bilan almashtirilsin.